Владислав Ходасевич
Струи под арките нощта…

Превод от руски: Надя Попова, —

chitanka.info

Струи под арките нощта,

звезда примигва в свода ярък.

Как да не ми е мил света –

немислимия Ти подарък?

Ти с пет неверни сетива

дари ме, с време и пространство,

опъва в мене тетива

душевното непостоянство.

От нищото създавам аз

Твойте води, пустини, хълми,

на славното Ти слънце храм –

тъй ослепително безмълвни.

Но изведнъж руша без жал

тази натруфена нелепост,

както хлапакът пощурял –

строената от карти крепост.

4 дек. 1921

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.